AN COIMISIÚN EORPACH An Bhruiséil,15.6.2022 COM(2022) 287 final TUARASCÁIL ÓN gCOIMISIÚN CHUIG AN gCOMHAIRLE Tuarascáil ar chur chun feidhme an chúnaimh airgeadais a chuirtear ar fáil do na



Tíortha agus na Críocha thar lear faoin



gCinneadh maidir le Comhlachas Thar Lear, lena n-áirítear an Ghraonlainn, agus



faoin 11ú Ciste Eorpach Forbraíochta in 2021



Tuarascáil ar chur chun feidhme an chúnaimh airgeadais a chuirtear ar fáil do na Tíortha agus na Críocha thar lear faoin gCinneadh maidir le Comhlachas Thar Lear, lena n‑áirítear an Ghraonlainn, agus faoin 11ú Ciste Eorpach Forbraíochta in 2021 Réamhrá Le linn na bliana 2021 cuireadh tús le tréimhse nua 7 mbliana sa chaidreamh idir an tAontas Eorpach (AE) agus na 13 Thír agus Chríoch Thar Lear (TCTL) , le glacadh an Chinnidh nua maidir le Comhlachas Thar Lear, lena n‑áirítear an Ghraonlainn . Bunaítear leis an gCinneadh nua maidir le Comhlachas Thar Lear, lena n‑áirítear an Ghraonlainn an creat dlíthiúil don chomhpháirtíocht idir tíortha agus críocha thar lear, na Ballstáit a bhfuil nasc acu leo agus an tAontas. I gcomhréir leis an gConradh ar Fheidhmiú an Aontais Eorpaigh (CFAE) , is é cuspóir an Chinnidh tacú le forbairt inbhuanaithe na dtíortha agus na gcríoch thar lear agus luachanna an Aontais a chur chun cinn sa domhan mór. Cumasctar sa Chinneadh nua maidir le Comhlachas Thar Lear, lena n‑áirítear an Ghraonlainn, dhá ionstraim roimhe seo – an chéád Chinneadh maidir le Comhlachas Thar Lear a fuair tacaíocht ón gCiste Eorpach Forbraíochta, agus an Cinneadh breise maidir leis an nGraonlainn arna mhaoiniú ó bhuiséad an Aontais Eorpaigh, in aon ionstraim amháin leis an bhfoinse maoinithe céanna – buiséad an Aontais Eorpaigh – agus tá feidhm aige maidir le gach tír agus críoch thar lear anois. Leis an gCinneadh nua, leagtar síos an bonn do chlársceidealú a dhéanamh ar chomhar 2021-2027 le tíortha agus críocha thar lear, rud atá bunaithe ar dhomhainphlé polaitiúil agus beartais. Leithdháiltear EUR 500 milliún maidir le an gCinneadh maidir le Comhlachas Thar Lear, lena n‑áirítear an Ghraonlainn don tréimhse 2021-2027. Agus aghaidh á tabhairt ar riachtanais agus dúshláin shonracha na dtíortha agus na gcríoch thar lear, díreofar leis an gcomhar sa tréimhse 2021-2027 ar ghníomhaíochtaí leasa choitinn do thíortha agus críocha thar lear agus don Aontas Eorpach. Bunaithe ar na Cláir Ilbhliantúla Tháscacha (MIPanna), is iad na réimsí tosaíochta le haghaidh comhair go sonrach an comhaontú glas, digitiú, poist agus fás, agus forbairt dhaonna. Glacadh 11 as 15 MIP san iomlán faoi dheireadh 2021 cheana féin. Ní mór 4 MIP a ghlacadh fós le linn 2022. Cé go bhfuil feidhm ag an gCinneadh nua go haisghníomhach ón 1ú Eanáir 2021, d’fhan an Cinneadh roimhe sin de bheith i bhfeidhm go dtí gur aisghaireadh é leis an gCinneadh maidir le Comhlachas Thar Lear, lena n‑áirítear an Ghraonlainn a glacadh an 5 Deireadh Fómhair 2021. Le linn 2021, leanadh de roinnt gníomhaíochtaí a maoiníodh ón 11ú Ciste Eorpach Forbraíochta faoin gCinneadh maidir le Comhlachas Thar Lear roimhe seo a chur chun feidhme.

Dá bhrí sin, cumhdaítear sa tuarascáil seo gníomhaíochtaí agus tacaíocht a cuireadh ar fáil faoin dá Chinneadh araon in 2021: -I gCuid I den tuarascáil seo leagtar béim ar an dul chun cinn a baineadh amach faoin ‘gcéad Chinneadh’ agus faoin 11ú CEF in 2021. -I gCuid II den tuarascáil seo leagtar béim ar an dul chun cinn a rinneadh i gcur chun feidhme an Chinnidh nua óna ghlacadh i mí Dheireadh Fómhair go dtí deireadh na bliana, i gcomhréir lena Airteagal 86. -I gCuid III, leagtar béim ar an dul chun cinn a baineadh amach san idirphlé AE-TCTL in 2021. I.COMHAR FAOIN 11ú CEF do Thíortha agus Críocha Thar Lear in 2021 Acmhainní Airgeadais faoin 11ú CEF do Thíortha agus Críocha Thar Lear (an chéad Chinneadh) Rinneadh acmhainní an 11ú CEF atá ar fáil do thíortha agus críocha thar lear sa tréimhse 2014-2020 a leithdháileadh mar seo a leanas i gcomhréir le hIarscríbhinn 2 a ghabhann leis an gcéad Chinneadh maidir le Comhlachas Thar Lear: ·EUR 229.5 milliún le haghaidh comhar críochach (dhéthaobhach); ·EUR 100 milliún le haghaidh comhar réigiúnach agus le haghaidh comhair idir “gach tír agus críoch thar lear”; ·EUR 21.5 milliún chun cúnamh daonnúil agus éigeandála a mhaoiniú; ·EUR 5 mhilliún chun fóirdheontais úis agus cúnamh teicniúil a bhaineann leis an tSaoráid Infheistíochta TCTL;

·EUR 8.5 milliún i gcomhair staidéar agus cúnamh teicniúil. Faoin 11ú CEF, bhí 16 thír agus chríoch thar lear incháilithe le haghaidh leithdháileadh críochach Chomh maith le trí chlár réigiúnacha, cothaíonn clár téamach ‘uile TCTL’ amháin (Thar Lear Glas) comhar idir tíortha agus críocha thar lear. Tíortha agus críocha thar lear de chuid na Ríochta Aontaithe a bhí ann roimhe, tá siad incháilithe fós le haghaidh cistí CEF agus bainfidh siad tairbhe astu go dtí go ndúnfar na cláir ábhartha atá ar siúl faoi láthair. An staid in 2021 a)Comhar críochach Bhí roinnt clár críochach fós á gcur chun feidhme in 2021. I réigiún Mhuir Chairib, áirítear leis sin Arúba, Anguilla, Bonaire, Montserrat, agus cuireadh tús le comhar in Sint Maarten agus i gCúrasó. I réigiún an Atlantaigh, leanadh den obair le San Héilin agus tugadh an clár le Saint Pierre agus Miquelon chun críche go rathúil. I réigiún an Aigéin Chiúin, bhain an clár do Pholainéis na Fraince a spriocanna amach agus rinneadh dul chun cinn maith sna tionscnaimh don Nua-Chaladóin agus do Vailís agus Futúna. Bhí iarmhairtí suntasacha ag paindéim COVID-19 do thíortha agus críocha thar lear. Mar thoradh air sin, bhí brú ar a ngeilleagair, brú nach raibh ann roimhe, agus bhí go leor acu ag brath ar an turasóireacht. D’fhulaing siad freisin ó shlabhraí soláthair domhanda a bhí suaite (le héifeachtaí diúltacha ar a n‑allmhairí, go háirithe bia) agus luaineachtaí praghais agus éilimh ar a bpríomhonnmhairí. Chruthaigh corrlach fioscach teoranta brú breise. Mar thoradh air sin, is dócha go mbeidh dúshláin shocheacnamaíocha struchtúracha níos doimhne ann, rud a thabharfaidh leochaileacht na ngrúpaí is leochailí chun solais. Ina fhianaise sin, tarraingítear aird ar na héachtaí seo a leanas in 2021: ·Réigiún Mhuir Chairib: In earnáil an oideachais, lean Arúba ar aghaidh le cur chun feidhme a chláir ardoideachais (EUR 9.5 milliún a eisíocadh faoi dheireadh 2021) le feidhmiú céimneach an churaclaim nuálaigh i réimse na hEolaíochta, na Teicneolaíochta, na hInnealtóireachta agus na Matamaitice (ETIM). Thacaigh an clár tacaíochta buiséid le haghaidh Anguilla le seoladh an chéad suirbhé ar an margadh saothair ar an oileán agus le dréachtú na Straitéise don Oideachas 2020 go 2025 (le heisíocaíocht an tríú tráinse athraithigh de EUR 0.90 milliún). Rinneadh dul chun cinn maith sa chlár tacaíochta buiséid le haghaidh Bonaire i réimse na hóige, le cur ar bun ionad rialála cúraim leanaí agus ionad cuimsitheach forbartha leanaí. Eisíocadh an chéad tráinse seasta (EUR 2.16 M). In earnáil an uisce agus na sláintíochta, cuireadh tús le cur chun feidhme in Sint Maarten le síniú an Chomhaontaithe Maoinithe agus le seoladh an tsoláthair le haghaidh cúnaimh theicniúil EUR 880 000 chun comhar trasteorann a fhorbairt. Bhain Sint Maarten tairbhe freisin as an bhforbairt athléimneachta agus as an bhfreagairt i gcás tubaistí faoi imchlúdach éigeandála an 11ú CEF (EUR 4.34 milliún a eisíocadh in 2021) agus tugadh chun críche rogha de dhá láithreán tógála chriticiúla le haghaidh scáthlán a chuirfidh le hullmhacht níos fearr an oileáin chun déileáil le tubaistí nádúrtha. Ina theannta sin chuir Cúrasó a chlár chun cinn d’fhonn cur le hathléimneacht an oileáin, le síniú an Chomhaontaithe Maoinithe in 2021 .

Ina theannta sin, chonacthas dul chun cinn maidir le fás inbhuanaithe tríd an gclár tacaíochta buiséid leanúnach le haghaidh Montserrat le heisíocaíocht an cheathrú tráinse sheasta (EUR 2 M). Leis an gclár sin tacaíodh le sciar níos airde d’fhoinsí fuinnimh in‑athnuaite san eangach náisiúnta (idir ghrianfhuinneamh agus fhuinneamh geoiteirmeach) agus méadaíodh ar inrochtaineacht leis trí fheabhas a chur ar shaoráidí an aerfoirt. ·Réigiún an Aigéin Chiúin: Sa Nua-Chaladóin, lean an clár tacaíochta buiséid le haghaidh fostaíochta agus imeascadh gairmiúil le rochtain níos fearr ar chláir oiliúna a fheabhsú. Chuir an clár tacaíochta buiséid d’earnáil na turasóireachta i bPolainéis na Fraince le héifeachtaí díobhálacha na paindéime a mhaolú. Ullmhaíodh straitéis leantach chun inbhuanaitheacht agus athléimneacht na hearnála a mhéadú. Eisíocadh an cúigiú tráinse seasta agus an ceann deireanach (EUR 2.5 M) in 2021. Chuidigh an clár tacaíochta buiséid le haghaidh straitéis forbartha digití Vailís agus Futúna le leathnú na seirbhísí digiteacha atá nasctha le cábla leathanbhanda Tui-Samoa, rud a d’fheabhsaigh go háirithe na saoráidí teilileighis ar an gcríoch. Ina theannta sin, gealladh na cistí go léir a bhí fágtha ó imclúdach B do thíortha agus críocha thar lear san Aigéan Ciúin i bhfoirm tacaíochta COVID-19 do Pholainéis na Fraince (EUR 0.85 M), don Nua-Chaladóin (EUR 0.85 M) agus d’Oileáin Vailís agus Futúna (EUR 0.56 M) mar bhreisithe ar na cláir atá acu cheana, agus eisíocadh iad in 2021. ·Tíortha agus Críocha Thar Lear Eile: Baineann San Héilin tairbhe as clár nascachta faoin 11ú CEF. In 2021, baineadh sprioc thábhachtach amach maidir leis an tionscadal cábla snáthoptaice le suiteáil an stáisiúin leaindeála cábla mhodúlaigh agus leaindeáil an chábla ar an oileán. Déanfar leathanbhanda tapa a sheachadadh chuig San Héilin leis an gcábla snáthoptaice, rud a ligfidh don oileán nasc idirlín iontaofa atá i bhfad níos saoire agus níos tapúla a bhaint amach. Gealladh an ceathrú tráinse seasta (EUR 0.61 M) ó imchlúdach B de réir mar a eisíocadh tacaíocht COVID-19 in 2021. In Saint Pierre agus Miquelon, thacaigh an tAontas le cur chun feidhme Phlean Forbartha Straitéisí an rialtais, agus thacaigh sé le héagsúlú eacnamaíoch agus le cobhsaíocht dhéimeagrafach. Le déanaí, chuir paindéim COVID-19 brú suntasach socheacnamaíoch ar earnáil ma turasóireachta, ach rinneadh bearta chun tionchair na géarchéime seo a mhaolú agus eisíocadh an cúigiú tráinse seasta de EUR 1.1 M mar thacaíocht COVID-19 in 2021. b)Comhar réigiúnach

Ar an leibhéal réigiúnach, rinneadh dul chun cinn maidir le comhar le tíortha agus críocha thar lear trí na trí chlár réigiúnacha agus trí chéim tionscnaimh an chláir théamaigh. Leanfar de bheith ag cur na gclár seo chun feidhme sna blianta amach romhainn (féach an Iarscríbhinn le haghaidh tuilleadh sonraí). Tugtar chun suntais na héachtaí seo a leanas a baineadh amach in 2021: ·San Aigéan Ciúin, tacaíonn an Clár Réigiúnach ‘PROTEGE’ (Projet régional océanien des territoires pour la gestion durable des écosystèmes, EUR 36 million), le forbairt inbhuanaithe agus athléimneach trí bhithéagsúlacht agus acmhainní nádúrtha inathnuaite a chosaint. Le linn 2021, rinneadh dul chun cinn i gclár réigiúnach an Aigéin Chiúin, go háirithe le comhroinnt na gcleachtas talmhaíochta is fearr i measc na dtíortha agus na gcríoch thar lear. Go háirithe, tionóladh an dara cruinniú feirme taispeána agra-éiceolaíochta PROTEGE in Moorea agus Taihítí i mí na Samhna 2021 agus é mar chuspóir leis oiliúint i mbithchosaint barr a bhaint amach. Chuir an phaindéim roinnt moille ar an gcur chun feidhme, áfach, agus dá bhrí sin cuireadh síneadh leis an gComhaontú Maoinithe go dtí Deireadh Fómhair 2024 (ó Mheán Fómhair 2023) mar fhreagra ar an iarratas a fuarthas ón gcomhlacht cur chun feidhme (Comhphobal an Aigéin Chiúin - SPC). ·Sa Mhuir Chairib, dírítear le Clár ‘RESEMBID’ (Athléimneacht, Fuinneamh Inbhuanaithe agus Bithéagsúlacht Réigiúnach na Mara, EUR 42.67 milliún agus a ndírítear EUR 2.67 milliún de sin ó imchlúdach B mar thacaíocht COVID-19) ar fhorbairt athléimneachta, fuinneamh inbhuanaithe agus bithéagsúlacht mhuirí. Is é is cuspóir dó an athléimneacht a mhéadú i dteagmhais nádúrtha fhoircneacha athfhillteacha, bonneagar atá as dáta a uasghrádú agus éifeachtúlacht fuinnimh a mhéadú, agus feabhas a chur ar chosaint agus ar bhainistiú inbhuanaithe na bithéagsúlachta muirí. In 2021, cuireadh dlús le cur chun feidhme agus na tionscadail deontas á gconrú agus á gcur i gcrích ag na tairbhithe. Bhain an clár torthaí suntasacha amach freisin i réimse na hathléimneachta agus na hullmhachta i leith riosca tubaiste, go háirithe leis na tuarascálacha diagnóiseacha maidir le hullmhacht i dtaca le héigeandáil agus freagairt i gcás tubaistí in 12 thír agus chríoch thar lear agus leis an gcúrsa teastais maidir le maoiniú agus anailísíocht i leith riosca tubaiste. Eisíocadh EUR 8.2 milliún go dtí seo agus meastar go méadófar sin ó 2022 ar aghaidh. ·Is é is aidhm le Clár Réigiúnach an Aigéin Indiaigh “RECI” (Projet de Restauration des Ecosystèmes Insulaires de l’Océan Indien, EUR 4 mhilliún) éiceachórais oileán a athchóiriú i gCríocha an Deiscirt agus an Antartaigh de chuid na Fraince. Rinneadh dul chun cinn maith ar oibríochtaí teicniúla agus tugadh faoi ghníomhaíochtaí tábhachtacha in 2021, go háirithe maidir le faireachán comhshaoil agus ullmhú oibríochtaí díothaithe. ·Dírítear le clár téamach na dtíortha agus na gcríoch thar lear ar fad Thar Lear Glas – GO (EUR 17.8 milliún - 11ú CEF) ar fhuinneamh inbhuanaithe a chur chun cinn agus ar athléimneacht fheabhsaithe i gcoinne an athraithe aeráide. Cuireadh tús leis an gcur chun feidhme in 2021 trí struchtúr cur chun feidhme an chláir a chur ar bun, comhairliúcháin dhoimhne a dhéanamh le tairbhithe maidir le hábhair shonracha do na hidirghabhálacha agus eagrú an chéad bhabhta seimineár, Cuirfear tús le feidhmiú céimneach gníomhaíochtaí lena n‑áirítear cúnamh teicniúil agus treoirthionscadail sa dara seimeastar de 2022. c)Cúnamh teicniúil agus tacaíocht institiúideach Le linn na bliana 2021 baineadh leas leanúnach as Cúnamh Teicniúil, go háirithe chun tacú le húdaráis thíortha agus críoch thar lear sa phróiseas clársceidealaithe agus foirmithe. Eisíocadh méid iomlán EUR 2.074.075 in 2021 faoi Shaoráidí um Chomhar Teicniúil III agus IV an 11ú CEF. Chumhdaíodh leis sin conarthaí um chúnamh teicniúil nó staidéir chun cuidiú le clársceidealú na dtíortha agus na gcríoch thar lear a shainiú agus le cláir nua a dhearadh. Go sonrach, cuireadh tús le tionscnamh nua i bhfabhar na hóige, Líonra Óige na dtíortha agus na gcríoch thar lear, le linn 2021, le tacaíocht ón tSaoráid um Chomhar Teicniúil. Tá an tionscnamh seo le seoladh go héifeachtach i lár 2022. Tabharfaidh sé ionadaithe óga TCTL le chéile chun dul i mbun idirphlé leis an gCoimisiún agus le hinstitiúidí agus comhpháirtithe ábhartha eile maidir le comhpháirtíocht agus comhar AE-TCTL. Ina theannta sin, in 2021, thacaigh an tAontas le Comhlachas na dTíortha agus na gCríoch Thar Lear (CTCTL) trí dheontas oibriúcháin (EUR 550,000). Chuir sé feabhas ar chumas an Chomhlachais a shainordú a chomhlíonadh, go háirithe comhordú a dhéanamh ar chomhpháirtithe na dtíortha agus na gcríoch thar lear chun idirphlé leis an Aontas a éascú, an chomhpháirtíocht a chur chun cinn agus tacú le hobair chomhchoiteann a chomhaltaí i roinnt réimsí leasa choitinn.

d)An Banc Eorpach Infheistíochta Chuir an Cinneadh maidir le Comhlachas Thar Lear cúnamh airgeadais ar fáil do na tíortha agus na críocha thar lear trí ionstraimí airgeadais arna mbainistiú ag an mBanc Eorpach Infheistíochta (BEI) thar an tréimhse 2014-2020, faoin 3ú Prótacal Airgeadais. Ba iad a leanas na sásraí sin: Saoráid Infheistíochta TCTL (dearlaic EUR 48.5 milliún), an cistiú le haghaidh fóirdheontas rátaí úis agus cúnaimh theicniúil (EUR 5 mhilliún) agus Acmhainní Dílse BEI (suas le EUR 100 milliún). Níor síníodh aon oibríochtaí nua in 2021 faoi Shaoráid Infheistíochta TCTL BEI, a bhí tar éis dul in éag faoin gCinneadh nua maidir le Comhlachas Thar Lear, lena n‑áirítear an Ghraonlainn. Bhí oibríochtaí a síníodh roimhe sin ar siúl in 2021, EUR 85.39 M san iomlán (agus eisíocadh EUR 85.39 M ar fad díobh faoi dheireadh 2021). Sháraigh an tsuim seo an caipiteal dearlaice tosaigh toisc go raibh an ciste imrothlach agus tugadh roinnt athshreabh ar iasacht in athuair. Maidir leis an imclúdach EUR 5 M le haghaidh fóirdheontas ráta úis agus cúnaimh theicniúil, rinneadh an t‑imchlúdach sin ina iomláine fós in 2020. Baineadh úsáid iomlán as na cistí a bhí ar fáil don dá thacaíocht infheistíochta sin sa tréimhse 2014-2021. Faoi imchlúdach Acmhainní Dílse BEI do thíortha agus críocha thar lear, níor síníodh aon oibríochtaí nua in 2021. II.COMHAR FAOIN gCINNEADH NUA MAIDIR LEIS NA TÍORTHA AGUS NA CRÍOCHA THAR LEAR Ó DHEIREADH FÓMHAIR GO NOLLAIG 2021 Acmhainní Airgeadais faoin gCinneadh maidir le Comhlachas Thar Lear, lena n‑áirítear an Ghraonlainn Roinntear an EUR 500 milliún atá ar fáil do thíortha agus críocha thar lear don tréimhse 2021-2027 sna leithdháiltí seo a leanas, bunaithe ar Iarscríbhinn 1 den Chinneadh: ·EUR 164 mhilliún le haghaidh leithdháiltí críochacha (déthaobhacha) ar thíortha agus críocha thar lear seachas an Ghraonlainn;

·EUR 225 mhilliún le haghaidh leithdháileadh comhair chríochaigh (dhéthaobhaigh) ar an nGraonlainn; ·EUR 76 mhilliún do chomhar réigiúnach, a bhfuil EUR 15 mhilliún de ann do chomhar idir tíortha agus críocha thar lear laistigh den réigiún máguaird lena gcomharsana nach tíortha ná críocha thar lear iad; ·EUR 22 mhilliún le haghaidh staidéar agus beart um chúnamh teicniúil; ·EUR 13 mhilliún i gciste neamh‑leithdháilte le haghaidh imthosca gan choinne, dúshláin atá ag teacht chun cinn agus tosaíochtaí idirnáisiúnta nua. Cuirfear athshreabha ó Shaoráid Infheistíochta na dtíortha agus na gcríoch thar lear atá in éag anois, de réir mar a thagann siad isteach, leis an gcúlchiste neamhchionroinnte. Tar éis athbhreithniú meántéarma a dhéanamh, féadfar aon chistí neamhchionroinnte atá fágtha a leithdháileadh ar imchlúdach difriúil faoin gCinneadh maidir le Comhlachas Thar Lear, lena n‑áirítear an Ghraonlainn, ar thionscnamh ón gCoimisiún agus tar éis comhairliúcháin leis na Ballstáit ar Choiste na dtíortha agus na gcríoch thar lear. Tá dhá cheann déag (as 13 cinn) de na tíortha agus na críocha thar lear incháilithe do leithdháileadh déthaobhach faoin gCinneadh maidir le Comhlachas Thar Lear, lena n‑áirítear an Ghraonlainn, a shainítear de réir na gcritéar a bhunaítear leis an gCinneadh. Tá St Barthélemy ag baint tairbhe as leithdháileadh críochach den chéad uair anois freisin. Meastar Críocha an Deiscirt agus an Antartaigh de chuid na Fraince, arb iad an t‑aon tír agus chríoch thar lear neamháitrithe iad, a bheith ina réigiún chun críche incháilitheachta maidir le maoiniú, de réir Airteagal 84(1) faoin gCinneadh maidir le Comhlachas Thar Lear, lena n‑áirítear an Ghraonlainn, agus ar an gcaoi sin baineann siad tairbhe as clár réigiúnach tiomnaithe in ionad leithdháileadh déthaobhach. Féachtar leis na trí chlár réigiúnacha don Mhuir Chairib, don Aigéan Ciúin agus don Aigéan Indiach, faoi seach, le comhar a chothú i measc thíortha agus chríoch thar lear an réigiúin chéanna lena mbaineann dúshláin agus tosaíochtaí comhchosúla. Tacaíonn gníomhaíochtaí a mhaoinítear faoi na leithdháiltí réigiúnacha le forbairt agus le cur chun feidhme clár réigiúnach agus tionscadal cuimsitheach chun aghaidh a thabhairt ar na dúshláin sin. Spreagtar comhpháirtíochtaí le foinsí cistiúcháin eile, lena n‑áirítear ionstraimí airgeadais eile de chuid an Aontais Eorpaigh, trí chomhar leis na tíortha san Afraic, sa Mhuir Chairib agus san Aigéan Ciúin (ACC) agus/nó le tríú tíortha, chomh maith leis na Réigiúin is Forimeallaí san Aontas Eorpach. Úrnuacht mhór de chuid an Chinnidh maidir le Comhlachas Thar Lear, lena n‑áirítear an Ghraonlainn is ea an t‑imchlúdach laistigh den réigiún ina gcuirtear cistí i leataobh go díreach chun comhar den sórt sin a spreagadh le comharsana nach comharsana tíre ná críche thar lear iad. Próiseas clársceidealaithe don tréimhse 2021-2027: Glacann an Coimisiún cláir ilbhliantúla tháscacha (MIPanna) i bhfoirm ‘doiciméad clársceidealaithe aonair’. Cuirtear san áireamh iontu na pleananna forbartha críochacha nó pleananna eile a comhaontaíodh idir na tíortha agus na críocha thar lear agus na Ballstáit a bhfuil siad nasctha leo chomh maith le tosaíochtaí an Aontais. Glactar MIPanna i gcomhréir le nós imeachta Choiste na dtíortha agus na gcríoch thar lear. Glactar pleananna agus bearta gníomhaíochta ar leithligh ó na MIPanna, i gcomhréir le nós imeachta Choiste na dtíortha agus na gcríoch thar lear freisin. Arna iarraidh sin do na tíortha agus na críocha thar lear, cuireadh cúnamh teicniúil ar fáil chun cabhrú leis na tíortha agus na críocha thar lear sa phróiseas clársceidealaithe, i gcomhréir le hAirteagal 80 den Chinneadh nua maidir le Comhlachas Thar Lear, lena n‑áirítear an Ghraonlainn. Is iad na príomhthréithe ná go ndíríonn comhar i bprionsabal idir na tíortha agus na críocha thar lear ar réimse tosaíochta amháin, a bhfuil leasanna frithpháirteacha na dtíortha agus na gcríoch thar lear agus an tAontas Eorpach mar bhonn eolais aige, chun tionchar a áirithiú atá i gcomhréir leis na hacmhainní atá ar fáil agus chun cur chuige ‘an bheartais chun tosaigh’ a chur chun cinn. Chomh maith leis sin, níl MIPanna na dtíortha ná na gcríoch thar lear faoi réir athbhreithniú éigeantach meántéarma ar a n‑imchlúdaigh dhéthaobhacha i ngeall ar a laghad atá a n‑imchlúdaigh, agus beidh AMT den ionstraim ann mar a fhoráiltear in Iarscríbhinn 1 den Chinneadh. Ar deireadh, tá tíortha agus críocha thar lear incháilithe do InvestEU chun tacú le hinfheistíochtaí. An staid in 2021 a)Comhar críochach ó Dheireadh Fómhair go Nollaig 2021 Mar thoradh ar idirphlé agus comhairliúcháin chlársceidealaithe le linn 2021 glacadh 11 MIP le haghaidh comhar AE-TCTL i mí na Nollag 2021, as na 15 cinn dá bhforáladh. Tá ábhair a bhaineann leis an gComhaontú Glas mar thosaíocht maidir leis an gcomhar AE-TCTL, mar a léirítear i 7 gcinn de na 11 MIP dhéthaobhacha a glacadh (An Nua-Chaladóin, Sint Maarten, Sint Eustatius, Polainéis na Fraince, Saint Barthélemy, Saba, an Ghraonlainn), chomh maith le MIP réigiúnach an Aigéin Indiaigh. Úsáidfear thart ar 40 % de na hacmhainní foriomlána le haghaidh comhar a bhaineann leis an gcomhaontú glas, amhail fuinneamh in‑athnuaite, uisce, laghdú rioscaí tubaiste, talmhaíocht inbhuanaithe agus fás glas.

Díreofar le MIPanna déthaobhacha breise ar dhigitiú (Arúba), turasóireacht inbhuanaithe (Saint Pierre agus Miquelon) agus oideachas (atá fós mar earnáil tosaíochta na Graonlainne, agus leithdháilfear 40 % den imchlúdach iomlánaíoch atá fágtha ar an earnáil sin). Éilíonn na ceithre MIP eile tuilleadh idirphlé le húdaráis na dtíortha agus na gcríoch thar lear agus tá coinne leis go nglacfar iad in 2022. Is iad seo na MIPanna le haghaidh: Bonaire, Cúrasó, Vailís agus Futúna, agus Réigiún na Cairibe. Cuireadh tús le comhar nua 2021-2027 a chur chun feidhme le trí Phlean Gníomhaíochta Bliantúla a formheasadh i mí na Nollag 2021: an chomhpháirtíocht oideachais idir an tAontas agus an Ghraonlainn (EUR 60 milliún); tacaíocht do Chomhlachas na dTíortha agus na gCríoch Thar Lear de chuid an Aontais Eorpaigh (CTCTL; EUR 1 mhilliún le haghaidh tacaíochta in 2022 agus 2023); agus an tSaoráid um Chomhar Teicniúil (EUR 1.5 milliún le haghaidh 2022). b)Comhar réigiúnach ó Dheireadh Fómhair go Nollaig 2021 Leis an gCinneadh nua, leathnaítear na réimsí comhair a d’fhéadfadh a bheith ann chun slándáil bia agus cothaithe a chur san áireamh, mar a léirítear i gClár Ilbhliantúil Táscach Réigiúnach an Aigéin Chiúin a glacadh ag deireadh 2021 (agus dírítear ar chórais bhia a ghlasú agus a ghormú). Díreoidh MIP Réigiúnach Chríocha an Deiscirt agus an Antartaigh de chuid na Fraince (TAAF), a glacadh ag deireadh 2021, ar bhithéagsúlacht agus feidhmeanna éiceolaíocha timpeallachtaí muirí TAAF agus an Aigéin Indiaigh san Iardheisceart a chaomhnú. Mar a luadh thuas, d’éiligh MIP Réigiúnach Mhuir Chairib tuilleadh comhairliúchán leis na tíortha agus na críocha thar lear ábhartha ag deireadh 2021 agus táthar ag súil go nglacfar é in 2022. III.IDIRPHLÉ INSTITIÚIDEACH IN 2021 Sainmhínítear trí chás idirphlé AE-TCTL sa Chinneadh maidir le Comhlachas Thar Lear, lena n‑áirítear an Ghraonlainn agus fanann siad gan athrú i gcomparáid leis an gCinneadh maidir le Comhlachas Thar Lear roimhe seo: Fóram Chomhlachas na dTíortha agus na gCríoch Thar Lear de chuid an Aontais